

МЕДИЦИНСКАТА ДОКУМЕНТАЦИЯ В ДЕТСКИ ЗАВЕДЕНИЯ

I. Детски градини
1. При постъпване на дете в детска градина към заявлението се прилагат следните медицински документи:
1.1. здравно-профилактична карта на детето, попълнена от личния лекар -  Приложение № 4 към чл. 7, т. 7  от Наредба № 3 от 27.04.2000 г. за здравните кабинети в детските заведения и училищата – Лична здравно-профилактична карта; с попълнени всички реквизити; вкл. проведени имунизации и реимунизации по дати и наименование на ваксината, които могат да бъдат нанесени на отделен лист  и прикрепени към Лична здравно-профилактична карта.
1.2. еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина;
1.3. изследвания на кръв и урина, извършени в едноседмичен срок преди постъпване на детето в детската градина; 
1.4. медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина, като за първи ден се счита деня след издаването на медицинската бележка.
 Забележка:  Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България – документ, издаден от комисия, назначена от Директора на РЗИ за наличие  на трайни противопоказания за имунизации 
	В случаите, в които има проблеми при  доставката на ваксини и извънредни промени в имунизациионния календар, децата също се приемат в детска градина, без извършени задължителни реимунизации, след получаване на указания от РЗИ.
2. При отсъствие на детето от детската градина за повече от 30 дни по епидемични показания, (наличие на контакт с  болни с чревни инфекции – Салмонелози, Шигелози  и други инфекциозни заболявания на гастро-интестиналния тракт или при условие, че отсъстващото дете е било болно от някое от посочените заболявания) се представя еднократен отрицателен резултат от изследване за патогенни чревни бактерии;
3. При отсъствие на детето за повече от 2 месеца се представя еднократен отрицателен резултат за чревни паразити;
4. При отсъствие на детето от детската градина за повече от 10 дни се представя медицинска бележка от личния лекар за липсата на контакт със заразно болен и Приложение № 5 към чл. 8, ал. 1 от Наредба № 3 от 27.04.2000 г. за здравните кабинети в детските заведения и училищата – Талон за здравословно състояние. Тъй като в този талон се отразяват всички данни за  здравословното състояние на детето -диагноза, лечение, резултат от лечението,  контакт със заразно болни и т.н. , той замества  изцяло медицинската бележка.
5. При отсъствие на детето от детска градина за период по-кратък от десет дни, се издава само медицинска бележка за отсъствието, която може да се издаде  в последния ден от отсъствието, при условие че родителите уведомят детското заведение, за заболяването на детето  след първичния преглед.

ЗАБЕЛЕЖКА: 
ЛИЧНАТА АМБУЛАТОРНА КАРТА /ЛАК/НА ДЕЦАТА СЕ СЪХРАНЯВА ОТ  РОДИТЕЛИТЕ! 
НЕ СЕ ДОПУСКА СЪХРАНЯВАНЕТО НА ЛАК В ДЕТСКИ ЗАВЕДЕНИЯ И УЧИЛИЩА!
Я




Извадка 
НАРЕДБА № 3 ОТ 5 ФЕВРУАРИ 2007 Г. ЗА ЗДРАВНИТЕ ИЗИСКВАНИЯ КЪМ ДЕТСКИТЕ ГРАДИНИ
Издадена от министъра на здравеопазването
Обн. ДВ. бр.15 от 16 Февруари 2007г., изм. ДВ. бр.36 от 10 Май 2011г., изм. и доп. ДВ. бр.64 от 21 Август 2012г., изм. ДВ. бр.85 от 6 Ноември 2012г., изм. и доп. ДВ. бр.90 от 20 Октомври 2020г.
………………………………………………………………………………………………………………………………………………………………………………..
Чл. 4. (1) (Изм. - ДВ, бр. 64 от 2012 г.) В детските градини целогодишно се приемат деца въз основа на писмено заявление, подадено от родителите.
(2) (Изм. - ДВ, бр. 64 от 2012 г.) Към заявлението се прилагат следните документи:
1. здравно-профилактична карта на детето, попълнена от личния лекар;
2. еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина;
3. изследвания на кръв и урина, извършени в едноседмичен срок преди постъпване на детето в детската градина;
4. (изм. - ДВ, бр. 36 от 2011 г., в сила от 10.05.2011 г.) данни от личния лекар, че на детето са извършени задължителните имунизации за възрастта съгласно Наредба № 15 от 2005 г. за имунизациите в Република България (ДВ, бр. 45 от 2005 г.);
5. медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина.
(3) (Нова - ДВ, бр. 36 от 2011 г., в сила от 10.05.2011 г.) Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България.
(4) (Предишна ал. 3 - ДВ, бр. 36 от 2011 г., в сила от 10.05.2011 г.) При отсъствие на детето от детската градина за повече от 30 дни по епидемични показания се представя еднократен отрицателен резултат от изследване за патогенни чревни бактерии, а при отсъствие за повече от 2 месеца - еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитози (ДВ, бр. 40 от 2006 г.).
(5) (Предишна ал. 4 - ДВ, бр. 36 от 2011 г., в сила от 10.05.2011 г.) При отсъствие на детето от детската градина за повече от 10 дни се представя медицинска бележка от личния лекар за липсата на контакт със заразно болен.

